Merkezê Çimdarîya Leşkerîye ya QSDyî raporê xo yê menga hezîrane eşkera kerd. Rapor de ame vatene ke dewleta tirke û cerganê ci qanûnî binpay kerdî û menga hezîrane de awa Îstasyonê Elokî birnaye, mîktarê awa Firatî kêmîna û bi nê hawayî cuya bi mîlyonan merdimî vistî binê tehlukeyî.
Rapor wina dewam keno: ''Dewleta tirke 565 reyî peymana adirbirnayîşî ya 17ê teşrîna verêne ya 2019î binpay kerdî. 393 reyî herêmê Efrînî û Helebî dayî bombayan ver. Nê bombardumanan de 65 kesî kişîyayî û birîndar bîyî. Efrînî ra 63 sivîlî ameyî remnayene. Herême de teqayîş, serebûtê hedefkerdişî, alozîye û kişîyayîşê sivîlan bi destê cerganê Tirkîya Cebhet El Nûsra û ê bînan dewam kenê. Menga hezîrane de 13 serebûtê hêrişê cînsî û teqayîşî qewimîyayî.
Cerganê DAÎŞî û hucreyanê terorîstan hezîrane de 11 reyî hêrişê herême kerd. Netîceya nînan de 23 sivîlî, hêzê asayîşî û leşkerî merdî û birîndar bîyî. Hucreyanê DAÎŞî Kampa Holê de têgêrayîşê xo rê dewam kerd. Kampa Holê de wexto ke remayêne 42 cinîyî û 43 domanî ameyî tepiştene.
Operasyonanê QSDyî yê vera DAÎŞî de 57 endamê hucreyanê terorî ameyî tepiştene ke nînan plan kerdêne ke vera şar û hêzanê asayîşî çalakîyanê terorî bikerê. ''
Rapor de ame vatene ke QSDyî 55 domanî hêzanê asayîşî ra vetî û keyeyanê înan rê teslîm kerdî.
